Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets beslutning om ændring af bilag I til beslutning nr. 1336/97/EF om et sæt retningslinjer for transeuropæiske telenet"

(KOM(2001) 742 endelig - 2001/0296 (COD))

(2002/C 221/07)

Rådet for Den Europæiske Union besluttede den 18. januar 2002 under henvisning til EF-traktatens artikel 156 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Daniel Retureau til ordfører. Sektionen vedtog sin udtalelse den 30. april 2002.

Det Økonomiske og Sociale Udvalg vedtog på sin 391. plenarforsamling af 29.-30. maj 2002, mødet den 29. maj 2002, følgende udtalelse enstemmigt.

1. Præsentation af TEN-Telecom-programmet

1.1. TEN-Telecom-programmet tager sigte på offentlige tjenester, navnlig på de områder, hvor EU har konkurrencemæssige fordele. Formålet er at fremskynde iværksættelsen af tjenester for dermed at understøtte den europæiske sociale model, dvs. et samfund, der bygger på samhørighed og social integration.

1.2. Programmet indgår som led i eEurope-initiativet om "et informationssamfund for alle". Hovedsigtet med programmet er følgelig at fremme tjenester af offentlig interesse, der kan hindre, at den digitale kløft uddybes, og i stedet sikre, at alle borgere inddrages i informationssamfundet.

1.3. Programmet sikrer adgang til bistand inden den kritiske fase med lanceringen af en ny tjeneste, hvilket skal stille de berørte private og offentlige investorer i stand til at træffe de rigtige beslutninger forud for lanceringen af den pågældende tjeneste og - frem for alt - på baggrund af en økonomisk analyse. I den første fase, som består i en kommerciel og budgetmæssig evaluering, vil programmet kunne yde de udvalgte projekter en støtte på op mod 50 % af de forventede omkostninger. Under den praktiske lancering af projektet kan programmet dække op mod 10 % af de investeringer, der kræves for at gøre tjenesten operationel.

1.4. TEN-Telecom har ligeledes - inden for rammerne af samhørighedspolitikken - en rolle at spille i forhold til de offentlige myndigheder og øvrige relevante aktører, som består i at sikre, at tjenesterne er tilgængelige for brugere, der ellers risikerer at blive skubbet ud i en randposition (det være sig pga. de pågældende personers fysiske handicap eller sociale marginalisering, eller fordi de tilhører ugunstigt stillede samfundsgrupper eller kommer fra fjerntliggende regioner eller tyndt befolkede områder osv.).

1.5. TEN-Telecom-programmet skal således være med til at sikre, at tjenester af offentlig interesse bevæger sig fra den forberedende fase til den operationelle fase.

1.6. ØSU har fået forelagt Kommissionens treårige midtvejsevaluering af programmets hidtidige fremskridt og effektivitet(1) såvel som dens forslag til ændring af bilag I til beslutning nr. 1336/97/EF(2).

1.7. ØSU har allerede ved adskillige lejligheder udtalt sig om de politikker og programmer, der omhandler informations- og telekommunikationssamfundet, samt om de støttemuligheder, der eksisterer med henblik på at udvikle dem, herunder ovennævnte beslutning vedrørende TEN-Telecom. Derudover er TEN-sektionen ved at udarbejde to nye udtalelser, som omhandler emner, der falder ind under TEN-Telecom-programmets potentielle indsatsområde.(3)Der er derfor hverken grund til på ny at drøfte politikker og retningslinjer, der vedrører emner, som allerede er behandlet i disse forudgående udtalelser, eller til at foregribe det endelige indhold af de udtalelser, som p.t. er under udarbejdelse. De relevante institutioner opfordres til at tage dem med i betragtning som baggrund for nedenstående analyse og henstillinger vedrørende de to emner, der behandles i denne udtalelse, dvs. Kommissionens beretning og dennes forslag om ændring af bilag I til den tidligere nævnte beslutning.

2. Kommissionens forslag

2.1. Treårig beretning om TEN-Telecom-programmet - Beskrivelse og evaluering af programmet

2.1.1. Kommissionen baserer sin beretning på erfaringerne med programmet inden for de sidste tre år, en midtvejsevaluering af programmet, der blev gennemført af en uafhængig ekstern kontrahent, samt Revisionsrettens særberetning nr. 9/2000 om transeuropæiske telekommunikationsnet(4).

2.1.2. Formålet med programmet er at bidrage til at skabe et informationssamfund for alle. Til dette formål ydes finansiel støtte på en række strategiske områder, der inddeles i tre kategorier (applikationer, generiske tjenester og basisnet), som fastlægges i bilag I. Programmet støtter tjenester af offentlig interesse, der ikke konkurrerer med kommercielle tjenester.

2.1.3. Budgettet var for perioden 1998-2000 (tre år) på 92,8 mio. EUR, hvoraf næsten halvdelen tegnede sig for det tredje år. Man kan konstatere et stort misforhold mellem anvendelsen af forpligtelsesbevillinger og anvendelsen af betalingsbevillinger, og der er truffet proaktive foranstaltninger til at rette op på dette misforhold.

2.1.4. Udvælgelsen af støtteberettigede projekter sker på baggrund af forslagsindkaldelser på bestemte områder. Den første forslagsindkaldelse omfattede basisnetlaget, dernæst blev der indkaldt forslag om generiske tjenester og applikationer, og i 1998 fandt en supplerende rullende indkaldelse om støtte- og koordineringsaktiviteter sted.

2.1.5. De indbragte forslag blev bedømt af TEN-Telecom-personalet med bistand fra eksterne bedømmere. Nogle har kritiseret den korte tid, der var til at behandle forslagene, visse bedømmelseskriteriers generelle karakter og risikoen for at forfordele projekter, der ikke hører klart ind under et bestemt område, hvilket har ført til, at man nu er i færd med at revidere evaluerings- og bedømmelsesproceduren.

2.1.6. Halvdelen af programdeltagerne er fra private virksomheder og omfatter bl.a. en række store teknologivirksomheder på telekommunikations- og IT-området. 57 % udgøres af SMV'er. Omkring halvdelen af projekterne modtog samtidig EU-støtte fra andre kilder. Langt de fleste programdeltagere erklærede, at den finansielle støtte var altafgørende for iværksættelsen af deres projekt.

2.1.7. De fleste forslag vedrører imidlertid undersøgelse og validering af den tekniske og kommercielle gennemførlighed af projekter, der er berettiget til en finansiel støtte på 50 %, sammenlignet med 10 % for gennemførelsesprojekter, mens støttetiltag i 1998 blev finansieret med 100 %.

2.1.8. Projekternes tekniske kvalitet er generelt tilfredsstillende, men forretningsplanerne har vist sig at være forholdsvis svage på en række områder. Den tekniske evaluering af projekterne vidner ikke desto mindre om, at de bidrager væsentlig til realiseringen af eEurope-initiativet(5). De letter overgangen til et informationssamfund for alle, hvilket er formålet med programmet. Det fremgår dog af evalueringerne, at der bør ske en mere målrettet og koncentreret indsats.

2.1.9. Revisionsretten understreger navnlig, at det er vigtigt at undgå unødig overlapning med forskningsrammeprogrammet og andre EU-støtte-kilder, og at der bør etableres strammere projekttilsynsprocedurer.

2.1.10. De eksterne bedømmere anbefalede, at markedsføringen af programmet styrkedes, og konstaterede, at kun ganske få gennemførelsesprojekter havde modtaget støtte fra programmet.

2.2. Kommissionens forslag til fremtidige foranstaltninger

2.2.1. Kommissionen foreslår følgende tiltag:

a) Øge antallet af gennemførelsesprojekter gennem en række initiativer;

b) At gøre det billigere at komme med i evalueringsfasen gennem en to-trinsprocedure, hvor en kort præsentation af projekterne i en indledende udvælgelsesfase efterfulgt af en fuldstændig præsentation af de udvalgte projekter;

c) På forhånd fastlægge en tidsplan for forslagsindkaldelser samt foranstalte hyppigere forslagsindkaldelser;

d) Begrænse den tid, der går fra offentliggørelsen af en indkaldelse til kontraktunderskrivelse, til 9 måneder;

e) Hæve det maksimale støtteniveau fra 10 % til 20 % for projekter der har til formål at etablere transeuropæiske tjenester;

f) Afprøve en kontrakt, der kombinerer de to aktivitetstyper, som kan modtage støtte, nemlig undersøgelse og validering af den tekniske og kommercielle gennemførelighed på den ene side, og gennemførelse på den anden side, for ikke at risikere at forhale iværksættelsen af projekterne;

g) Øge antallet af projekter, der omfatter offentlige administrationer

Ønsker man at nå frem til et informationssamfund for alle, bør der lægges særlig vægt på projekter om innovative systemer og tjenester for således at lette adgangen til og fremme effektiviteten af offentlig administration på alle niveauer;

h) Sammenkobling af og interoperabilitet mellem net

Denne form for støtte vil erstatte den mere generelle støtte til basisnet ved at fremme den sammenkobling og den interoperabilitet, som er en forudsætning for, at tjenester af offentlig interesse kan fungere;

i) Koordinering med andre aktører

Supplere med andre programmer (introduktionsforanstaltninger og IST-pilotaktioner) for at opnå den optimale synergieffekt.

Via grupper, der går på tværs af programmerne, vil TEN-Telecom tilstræbe koordinering med andre relevante aktører i Kommissionen, f.eks. de andre TEN-programmer, strukturfondene, programmet for konkurrence- og bæredygtig vækst, IDA-programmet og Socrates-programmet, med det formål at undgå unødig overlapning og øge synergivirkningerne.

Programmet vil navnlig udvikle en mere aktiv koordinering med EIB, hvilket skal bane vejen for samfinansiering af projekter. Det vil blive foreslået at nedsætte en arbejdsgruppe som led i Innovation 2000-initiativet, ifølge hvilket der er potentiale for samarbejde på områderne "Nye informations- og kommunikationsteknologinet" og "Spredning af innovation";

j) Programforvaltning og projekttilsyn.

2.2.2. Kontrolprocedurerne vil blive strammet op, og der vil blive opstillet klarere retningslinjer for, hvilke omkostninger der ydes tilskud til. Procedurerne for udvælgelse af projekter vil blive forenklet:

a) Der vil blive gennemført flere kontrolbesøg med henblik på teknisk og finansiel revision på stedet for at undgå uregelmæssigheder af den art, som Revisionsretten kunne konstatere, og gennemførelsesprojekter vil blive undersøgt på et tidligt trin, før der anvendes ressourcer i større omfang;

b) De forskellige kategorier af omkostninger vil blive tydeligere defineret og klarere opdelt;

c) Brugergrupper kommer til at evaluere gennemførelsesprojekterne;

d) Der skal aflægges rapport om de resultater, projekterne opnår efter støtteperiodens udløb;

e) Deltagelse fra tiltrædelseslandene

For at øge tiltrædelseslandenes deltagelse i programmet, vil der ske en ændring af betingelserne for deres adgang til støttebevillingerne;

f) Tydeligere profilering

Initiativet vil blive mere klart defineret og præsenteret, og det får et mere målrettet navn, nemlig "e-TEN", for at der skabes en tættere sammenhæng med eEurope-initiativet. Antallet af berørte områder bringes ned fra 18 til 7 (revision af bilag I);

g) Information om programmet

Der vil blive gjort en ekstra oplysningsindsats, og TEN-Telecom vil følge en mere offensiv strategi og rådføre sig med offentlige myndigheder, ikke-statslige organisationer og tilknyttede kommercielle parter, der er involveret i levering af tjenester i offentlighedens interesse. Der vil blive offentliggjort en tydelig og forenklet vejledning for forslagsstillere.

2.3. Forslag til ændring af bilag I

2.3.1. Begrundelsen er overvejende en sammenfatning af rapporten (tydeligere målretning, ingen unødig overlapning eller finansiering fra flere fonde, reduktion af antallet af interesseområder, øget finansiel støtte til transeuropæiske gennemførelsesprojekter, vægt på den transeuropæiske dimension, adskillelse mellem TEN-Telecom og IST-programmet (informationssamfundsteknologier) for at fremme innovative tjenester i offentlighedens interesse, dels leveret af den offentlige sektor, dels af partnerskaber mellem den offentlige og den private sektor, samt målrettet støtte til sammenkobling af og interoperabilitet mellem net.

2.3.2. Derudover berører begrundelsen to spørgsmål af stor betydning for programmets fremtidige orientering:

- medtænkning af et nyt område vedrørende mobiltjenester og multimediedimensionen,

- prioritering af netsikkerhed i overensstemmelse med den politik, som Kommissionen har udviklet på dette område(6) for at fremme transeuropæisk tillid og samarbejde, herunder konkrete forslag til samarbejde via net.

2.3.3. Udvalgsproceduren vil blive tilpasset i overensstemmelse med Rådets og Kommissionens erklæring nr. 2 vedrørende Rådets afgørelse nr. 1999/468/EF, og artikel 8, stk. 2, ændres, således at der henvises til den nye forskriftprocedure.

2.3.4. Herefter fastlægges i bilag I projekter af fælles interesse, som er omfattet af programmet. I den generelle del genoptager man de idéer, der blev fremlagt i rapporten om programmets struktur, og minder om, at de tre e-TEN-niveauer: applikationer, generiske tjenester, sammenkobling af og interoperabilitet mellem net, tilsammen udgør en sammenhængende struktur.

2.3.4.1. Prioritering af applikationer:

- e-forvaltning og e-administration;

- sundhed;

- handicappede og ældre;

- læring og kultur.

2.3.4.2. Prioritering af generiske tjenester:

- avancerede mobiltjenester (lokationsbaserede, personligt tilpassede og kontekstfølsomme tjenester), navigation og styring, trafik- og rejseinformation, netsikkerhed og betaling via nettet, m-handel, m-business og mobiltjenester på områderne arbejde, læring og kultur, nødhjælp og sundhed;

- tillidsfremmende tjenester; sikkerhed udgør en betydelig udfordring for nettenes fremtid: støtte til tjenester i offentlighedens interesse vedrørende alle aspekter af sikkerhed, herunder effektivt netsamarbejde inden for EU om de nationale IT-katastrofehjælpssystemer.

2.3.4.3. Prioritering af sammenkobling af og interoperabilitet mellem net:

- sammenkobling og interoperabilitet er en forudsætning for effektive transeuropæiske tjenester;

- projekter vedrørende udvikling og forbedring af telenet vil blive undersøgt ekstra omhyggeligt for at sikre, at de ikke griber ind i de frie markedsvilkår.

2.3.4.4. Supplerende støtte- og samordningsforanstaltninger:

Disse foranstaltninger sigter mod at skabe passende rammer for gennemførelse af projekterne, at skabe øget opmærksomhed, udvikle konsensus og fremme samordningen af nye applikationer og tjenester, i overensstemmelse med gennemførelsen af programmer på andre områder samt udviklingen af bredbånd, og især:

- strategiske undersøgelser om nye specifikationer for at medvirke til at træffe fornuftige økonomiske investeringsbeslutninger;

- etablering af fælles specifikationer på grundlag af europæiske standarder og verdensstandarder;

- øget samarbejde mellem aktørerne i sektoren, herunder offentlig-private partnerskaber;

- samordning af aktiviteter i medfør af denne beslutning med relevante fællesskabsprogrammer og nationale programmer.

3. Generelle bemærkninger

3.1. ØSU's bemærkninger til rapporten

3.1.1. ØSU hilser det velkommen, at programmet lægger betydelig vægt på, at alle skal have adgang til informationssamfundet, især med henblik på bedre at kunne imødekomme borgernes og SMV'ers behov.

3.1.2. ØSU vurderer, at udviklingen og synergier med andre programmer, der berører TEN-området, vil øge effektiviteten af aktionerne og samtidig hindre spild af ressourcer og kræfter.

3.1.3. ØSU opfordrer til, at man tilstræber en mere målrettet og effektiv kommunikation for at tiltrække ansøgninger, der opfylder programmets sociale målsætninger, og godkender navneændringen til "e-TEN", som både knytter programmet til TEN som helhed samt til initiativet "e-Europa".

3.1.4. Endelig bifalder ØSU, at programmet lægger stor vægt på offentlige tjenester samt på det samarbejde, som vil blive udviklet med de berørte aktører i forbindelse med ydelsen af tjenester af offentlig interesse, under den forudsætning at man med programmet bestræber sig på at prioritere de for samfundet nyttigste ydelser.

3.2. ØSU's bemærkninger til forslaget om ændring af bilag I

3.2.1. ØSU støtter fuldt ud prioriteringen af sikkerhed samt interoperabiliteten mellem sammenkoblingen af net kombineret med bestræbelser på at udvikle EU- og internationale specifikationer, forbindelsen mellem de planlagte generiske tjenester, og etableringen af et informations- og videnssamfund, der vil give alle lige muligheder for adgang og brug, uanset eventuelle handicap eller vanskeligheder, med en varig udviklingsdimension, hvad angår styrings- og navigationssystemer, som kan forbedre TEN-transporters logistik betydeligt og øge multimodal transport, samt generelt programmets øvrige prioriteter og mål.

3.2.2. Forskriftproceduren og udstrækningen af finansieringen i to retninger (til gennemførelsen af programmet og til ansøgerlandene) har også ØSU's fulde støtte.

4. Særlige bemærkninger

4.1. Programmet blev lanceret før Internettets eksplosionsagtige udbredelse, og man bør tage højde for dette instruments udviklingsmuligheder og potentiale, samt til udviklingen inden for mobiltelefonier, hvor en ny generation er på vej. Den multimediemæssige karakter af indholdet bør også tages i betragtning. For at muliggøre adgang til et bedre og mere varieret indhold, bør højhastigheds-adgang til internettet betragtes som et væsentligt behov og indgå i kommunikationstjenester af offentlig interesse.

4.2. Det gælder også om at fremme adgangen til nye former for IKT(7) for personer, som pga. handicap, alder, fordi de er socialt dårligt stillede eller i geografisk henseende er isolerede (bor på øer eller i perifere regioner), endnu ikke er på højde med udviklingen. Projekterne bør fremme brugen af WAI-retningslinjerne(8). Projekter, der opfylder disse krav, bør prioriteres.

4.3. Lokale, regionale, faglige samt sundheds- og uddannelsesorganisationer bør kunne deltage i projekterne og fremsætte forslag for at varetage deres medlemmers eller brugeres interesser. Informations- og videnssamfundet må ikke lade nogen i stikken, og man bør centrere bestræbelserne om at lade alle få adgang til viden samt til grund- og permanent efteruddannelse af lønmodtagere, virksomhedsledere og administratorer og gøre en særlig indsats for at integrere personer, der har svært ved at få adgang til nye teknologier.

4.4. Man bør samtidig uddybe forbindelsen mellem informations- og kommunikationsteknologi og regionalpolitik samt udvikling i lokalområderne med det formål at skabe samhørighed og bæredygtig udvikling og for at modvirke affolkningen af visse regioner, så som bjergområder og meget perifere eller isolerede områder; derfor bør samhørighed og handicappedes samt ældres behov veje meget tungt blandt de kriterier, som skal anvendes i forbindelse med en vurdering af projekterne.

4.5. Desuden bør især spørgsmål om netsikkerhed og beskyttelse af personlige eller følsomme data inden for e-administration og navnlig inden for rammerne af Ida II-programmet om udveksling af dokumenter mellem medlemsstaternes administrationer(9), i særdeleshed med hensyn til sundhed og social beskyttelse, have en fremtrædende plads i programmer, der vedrører disse områder, særligt efter begivenhederne den 11. september og truslerne om cyberterrorisme, som kan komme fra mange forskellige kanter.

Bruxelles, den 29. maj 2002.

Göke Frerichs

Formand for

Det Økonomiske og Sociale Udvalg

(1) Beretning om gennemførelsen af beslutning nr. 1336/97/EF om et sæt retningslinjer for transeuropæiske telenet, Bruxelles den 10.12.2001 (KOM(2001) 742 endelig - 2001/0296 COD) forelagt af Kommissionen.

(2) Europa-Parlamentets og Rådets beslutning om ændring af bilag I til beslutning nr. 1336/97/EF om et sæt retningslinjer for transeuropæiske telenet, forelagt af Kommissionen (samme reference som ovennævnte beretning).

(3) ØSU's udtalelse om "Kommissionens forslag til Rådets forordning om generelle regler for Fællesskabets finansielle støtte inden for transeuropæiske net" (KOM(94) 62 endelig - 94/0065 SYN). EFT C 195 af 18.7.1994.

ØSU's udtalelse om emnet "På vej mod informationssamfundet - meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om en metodologi for implementering af informationssamfundets applikationer - Forslag til Europa-Parlamentets og Rådets beslutning om et sæt retningslinjer for transeuropæiske telenet" (KOM(95) 224 endelig). EFT C 39 af 12.2.1996.

ØSU's udtalelse om "Forlængelse af de transeuropæiske net til de europæiske øområder" (initiativudtalelse).

ØSU's udtalelse nr. 347/2002 om "Kommissionens forslag til Europa-Parlamentets og Rådets forordning om ændring af Rådets forordning (EF) om generelle regler for Fællesskabets finansielle støtte inden for transeuropæiske net" (KOM(2001) 545 endelig - 2001/0226 COD).

(4) Revisionsretten: Særberetning nr. 9/2000 om transeuropæiske telekommunikationsnet, med Kommissionens svar, EFT C 166 af 15.6.2000.

(5) Se ØSU's udtalelse om "eEurope 2002 - Et informationssamfund for alle - Udkast til handlingsplan" (KOM(2000) 330 endelig) EFT C 123 af 25.4.2001.

(6) Se ØSU's udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Net- og informationssikkerhed: Forslag til en europæisk strategi" (KOM(2001) 298 endelig, EFT C 48 af 21.2.2002.

(7) Informations- og kommunikationsteknologier.

(8) Jf. ØSU's udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om eEurope 2002: Tilgængeligheden af offentlige websteder og deres indhold" - (KOM(2001) 529 endelig), EFT C 94 af 18.4.2002.

(9) "Forslag til Europa-Parlamentets og Rådets beslutning om ændring af beslutning nr. 1719/1999/EF om en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (Ida)" og "Forslag til Europa-Parlamentets og Rådets afgørelse om ændring af afgørelse nr. 1720/1999/EF om fastlæggelse af en række aktioner og foranstaltninger med henblik på at sikre interoperabilitet mellem og adgang til transeuropæiske net til elektronisk dataudveksling mellem administrationerne (Ida)" - KOM(2001) 507 endelig - 2001/0210 (COD) - 2001/0211 (COD).